да бъде контролният орган или един от контролните органи, или който и да е друг орган, определен съгласно параграф 1.
 4. Комисията публикува списъка с координиращите органи, определени от държавите-членки, по начин, който сметне за уместен.
 Член 10
 База данни за търговците
 1. Държавите-членки създават база данни за търговците на плодове и зеленчуци, в която са регистрирани в съответствие с условията, определени в настоящия член, търговците, занимаващи се с предлагане на пазара на плодове и зеленчуци, за които са определени стандарти съгласно член 113 от Регламент (ЕО) No 1234/2007.
 За тази цел държавите-членки могат да използват всяка друга база или бази данни, които вече са създадени за други цели.
 2. За целите на настоящия регламент „търговец“ означава всяко физическо или юридическо лице, което:
 а)
 държи плодове и зеленчуци, които са предмет на пазарни стандарти, с цел:
 i)
 да ги излага или предлага за продажба,
 ii)
 да ги продава, или
 iii)
 да ги предлага на пазара по какъвто и да е друг начин, или
 б)
 реално извършва някоя от дейностите, посочени в буква а), по отношение на плодовете и зеленчуците, които са предмет на пазарни стандарти.
 Дейностите, посочени в първа алинея, буква а), обхващат:
 а)
 продажби от разстояние, независимо дали чрез интернет или по друг начин,
 б)
 посочените дейности, извършвани от физическото или юридическото лице за собствена или чужда сметка, и
 в)
 посочените дейности, извършвани в Съюза и/или чрез износ за трети държави и/или внос от трети държави.
 3. Държавите-членки определят условията, при които се включват или не се включват в базата данни следните категории търговци:
 а)
 търговци, чиято дейност е освободена от задължението за спазване на пазарните стандарти съгласно член 4; и
 б)
 физически или юридически лица, чиято дейност в сектора на плодовете и зеленчуците се ограничава до транспортиране на стоките или до продажба на етапа на търговия на дребно.
 4. Когато базата данни за търговците се състои от няколко отделни елемента, координиращият орган гарантира, че базата данни, нейните елементи и тяхното актуализиране са еднакви. Актуализирането на базата данни се извършва по-специално с помощта на информацията, събрана при проверките за съответствие.
 5. Базата данни съдържа за всеки търговец:
 а)
 регистрационния номер, името и адреса;
 б)
 информацията, необходима за неговото класифициране в една от рисковите категории, посочени в член 11, параграф 2, по-специално положение в търговската верига и информация относно значимостта на фирмата;
 в)
 информация относно констатациите, направени по време на предишни проверки на всеки търговец;
 г)
 всяка друга информация, която се счита за необходима за проверките, като например информация относно съществуването на система за гарантиране на качеството или система за самоконтрол във връзка със спазването на пазарните стандарти.
 Актуализирането на базата данни се извършва по-специално с помощта на информацията, събрана при проверките за съответствие.
 6. Търговците предоставят информацията, която държавите-членки смятат, че е необходима за създаването и актуализирането на базата данни. Държавите-членки определят условията, при които търговците, които не са установени на тяхна територия, но извършват търговска дейност на тази територия, се регистрират в тяхната база данни.
 Раздел 2
 Проверки за съответствие, извършвани от държавите-членки
 Член 11
 Проверки за съответствие
